Source: https://jaspis.sk/aktuality/kto-nemusi-podat-danove-priznanie
Timestamp: 2020-06-07 07:00:05+00:00
Document Index: 1460071

Matched Legal Cases: ['§ 5', '§ 43', '§ 43', '§ 3', '§ 5', '§ 9']

Kto nemusí podať daňové priznanie za rok 2019? - Agentúra JASPIS
Kto nemusí podať daňové priznanie za rok 2019?
Daňové priznanie k dani z príjmov za rok 2019 je daňovník povinný podať v termíne od 1. januára 2020 do 31. marca 2020. Existujú však prípady, kedy daňovník túto podmienku splniť nemusí a nie je povinný podať daňové priznanie k dani z príjmov za rok 2019.
Kedy fyzická osoba nie je povinná podať daňové priznanie?
Povinnosť podať daňové priznanie je v prípade fyzickej osoby závislá od výšky dosiahnutého príjmu. Hranica dosiahnutého príjmu pre potreby podania daňového priznania sa odvíja od výšky nezdaniteľnej časti základu dane na daňovníka, ktorá pre rok 2019 predstavuje sumu 3 937,35 eura.
Fyzická osoba podnikateľ teda nie je povinná podať daňové priznanie a ani platiť daň, ak suma celkových zdaniteľných príjmoch v roku 2019 nepresiahla hranicu 50% z vyššie uvedenej sumy nezdaniteľnej časti základu dane, t. j. 1 968,68 eura. Výnimkou je ale dosiahnutie daňovej straty, kedy je daňovník povinný daňové priznanie podať.
Daňové priznanie je tiež povinný podať aj daňovník, ktorého na podanie vyzve správca dane.
Do sumy celkových zdaniteľných príjmov sa zahrňuje akýkoľvek príjem dosiahnutý v minulom roku, ktorý je predmetom dane a nie je od dane z príjmov oslobodený. Zahrňujeme sem aj príjem dosiahnutý zo zdrojov v zahraničí, ak sa jedná o daňovníka s neobmedzenou daňovou povinnosťou, to znamená občana Slovenskej republiky.
Termín zdaniteľný príjem je veľmi dôležitý, nakoľko existujú príjmy, ktoré sa nezdaňujú, prípadne sú od dane oslobodené.
Daňové priznanie ďalej nie je povinný podať daňovník, ktorý v roku 2019 dosiahol len príjmy zo závislej činnosti podľa § 5 zákona o dani z príjmov a ktorých výška je viac ako 1 968,68 eura. Za takéhoto daňovníka vykoná ročné zúčtovanie zamestnávateľ a tým je podmienka podania daňového priznania pre zamestnanca splnená. Musí však o to zamestnávateľa požiadať najneskôr do 15. februára.
Viac o ročnom zúčtovaní dane sa môžete dozvedieť v našom článku.
Daňovník tiež nemusí podať daňové priznanie v prípade, ak dosiahol len príjmy, z ktorých sa daň vyberá zrážkou podľa § 43 zákona o dani z príjmov a neuplatní postup podľa § 43 ods. 7 zákona (čiže daň vyberanú zrážkou nebude považovať za preddavok a riadnym vykonaním zrážky dane je daňová povinnosť splnená).
Vznikla vám povinnosť podať daňové priznanie? S našim návodom tlačivo jednoducho vyplníte aj sami.
Príjmy fyzickej osoby, ktoré nie sú predmetom dane
Príjmy, ktoré sa do predmetu dane nezahrňujú sú špecifikované v § 3 ods. 2 zákona o dani z príjmov.
Medzi najčastejšie druhy nezdaňovaných príjmov fyzickej osoby patria hlavne:
príjmy nadobudnuté darovaním,
príjmy získané dedením,
daň z pridanej hodnoty uplatnená v cene tovaru alebo služby,
Príjmy, ktoré nie sú predmetom dane pre príjem zo závislej činnosti, bližšie špecifikuje § 5 ods. 5 zákona o dani z príjmov.
Všetky príjmy, ktoré sú od dane oslobodené a uvedené v ustanovení § 9 zákona o dani z príjmov, sa v daňovom priznaní neuvádzajú. Ide o príjmy, ktoré sú predmetom zdanenia, avšak zákon presne vymedzuje situácie, kedy sú od dane oslobodené. Z týchto príjmov si spomenieme niektoré.
Do príjmu v daňovom priznaní sa napríklad nezahrňujú príjmy z predaja nehnuteľnosti, ktorú ste vlastnili dlhšie ako 5 rokov. Ak ide o predaj nehnuteľnosti, ktorú ste zdedili v priamom rade, do úvahy sa berú aj roky, keď nehnuteľnosť vlastnila osoba, po ktorej ste ju zdedili.
Príjem z prenájmu nehnuteľnosti je oslobodený do sumy 500 eur. V daňovom priznaní sa uvádza iba suma nad túto hranicu.
Oslobodený od dane je tiež príjem z prevodu členských práv a povinností v bytovom družstve súvisiacich s prevodom práva užívania nájomného družstevného bytu, ak daňovník užíval tento byt na bývanie aspoň päť rokov odo dňa uzavretia nájomnej zmluvy s bytovým družstvom.
Nezdaňujú sa tiež výhry v lotériách a iných hrách prevádzkovaných na základe osobitného povolenia (napríklad Keno, Loto, Euromilióny) alebo prijaté ceny a výhry do sumy 350 eur.
Do daňového priznania ďalej nevstupujú nemocenské dávky, dôchodkové dávky, úrazové dávky, dávky v nezamestnanosti, dávky garančného poistenia, štátne a štátne sociálne dávky, dávky v hmotnej núdzi, štipendiá, plnenia zo starobného dôchodkového poistenia, peňažné príspevky na kompenzáciu sociálnych dôsledkov ťažkého zdravotného postihnutia a iné.
publikované: 05. 02. 2020